《越问·隐逸》
宋代·孙因

谢隐士当少微兮，精神见乎天文。
严子陵应客星兮，光芒动夫文尊。
居剡下以高洁兮，戴安道之父子。
游嵩岳以偕隐兮，孔述壑之弟昆。
却米饷而不受兮，朱百年之夫妇。
受肥遁以就闲兮，阮万龄之祖孙。
闭蓬户以观书兮，淳之栖於穷岫。
轻白璧而不盼兮，景齐隐於日门。
扣药船而引声兮，歌竞传於仲御。
渔镜湖以赋诗兮，岛尚号於千干。
黄公列乎四皓兮，成定储之羽翼。
嵇康侪於七贤兮，著养生之文言。
王子猷咏招隐兮，爱山阴之竹种。
谢灵运赋山居兮，采地黄为溪荪。
著貂裘坐岩石兮，弘之志不在钓。
袘豹席与棕桥兮，志知岂羡回轩。
彼皆不事王侯兮，以高尚而辟世。
亦地气之所钟兮，多秀水与名山。
客曰士各有志兮，斯固古之逸民。
夫何欲洁其身兮，弗念君臣之大伦。

作者简介：庆元慈溪人。孙梦观兄。理宗宝庆二年进士。仕文朝请大夫。晚年隐居四明山。博综古今，善属文，尝采会稽遗事作《越问》，以补王十朋《风俗赋》之缺。